SMERNICA KOMISIE 2008/42/ES
z 3. apríla 2008,
ktorou sa mení a dopĺňa smernica Rady 76/768/EHS týkajúca sa kozmetických výrobkov s cieľom prispôsobiť jej prílohy II a III technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov, týkajúcich sa kozmetických výrobkov (1), a najmä na jej článok 8 ods. 2,
keďže:
(1)
Na základe kódexu IFRA (Medzinárodnej asociácie pre vonné látky) identifikoval Vedecký výbor pre spotrebné výrobky (SCCP) (2) látky používané ako vonné zložky kozmetických výrobkov, ktoré by mali podliehať istým obmedzeniam.
(2)
Bez ohľadu na funkciu týchto látok v kozmetických výrobkoch je potrebné vziať do úvahy najmä riziká účinku týchto látok. Z tohto dôvodu by sa obmedzenia nemali vzťahovať iba na používanie identifikovaných látok ako vonných zložiek kozmetických výrobkov.
(3)
Ak je však látka súčasťou výrobkov ústnej hygieny, nedochádza k senzibilizácii. Preto v snahe zabezpečiť konzistentnosť, keďže niektoré z týchto látok sú povolené ako chuťové prísady podľa rozhodnutia Komisie 1999/217/ES z 23. februára 1999, ktorým sa prijíma zoznam chuťových a aromatických prísad používaných do alebo na potraviny, vyhotovený použitím nariadenia Európskeho parlamentu a Rady (ES) č. 2232/96 z 28. októbra 1996 (3), tieto obmedzenia by sa nemali uplatňovať na látky uvádzané v tomto zozname.
(4)
So zreteľom na stanoviská SCCP je potrebné zmeniť a doplniť obmedzenia týkajúce sa identifikovaných látok, ktoré už boli zaradené do zoznamu v prílohe III k smernici 76/768/EHS pod položkami 45, 72, 73, 88 a 89. Okrem toho je vhodné do danej prílohy zaradiť tie identifikované látky a príslušné obmedzenia, ktoré ešte neboli zaradené, a pre zachovanie konzistentnosti aj látky, ktoré patria do rovnakej skupiny definovanej v nariadení Komisie 96/335/ES z 8. mája 1996, ktorým sa ustanovuje súpis a spoločná nomenklatúra zloženia kozmetických výrobkov (4).
(5)
Benzylalkohol je v časti 1 prílohy III uvádzaný dvakrát, pod referenčnými číslami 45 a 68, preto by sa mal obsah položky 68 aj s príslušnými novými obmedzeniami zaradiť pod číslo 45.
(6)
Na základe vysvetľujúceho stanoviska SCCP, ktoré sa týkalo Peruánskeho balzamu, by sa obsah položky 1136 v prílohe II mal zmeniť a doplniť.
(7)
Smernica 76/768/EHS by sa preto mala zodpovedajúcim spôsobom zmeniť a doplniť.
(8)
S cieľom zabezpečiť hladký prechod od existujúceho zloženia kozmetických výrobkov k zloženiu, ktoré je v súlade s požiadavkami stanovenými v tejto smernici, je potrebné zaručiť primerané prechodné obdobia.
(9)
Opatrenia ustanovené v tejto smernici sú v súlade so stanoviskom Stáleho výboru pre kozmetické výrobky,
PRIJALA TÚTO SMERNICU:
Článok 1
Prílohy II a III k smernici 76/768/EHS sa menia a dopĺňajú v súlade s prílohou k tejto smernici.
Článok 2
Členské štáty prijmú všetky potrebné opatrenia s cieľom zabezpečiť, aby sa výrobky, ktoré nie sú v súlade s touto smernicou, nepredávali alebo neposkytovali konečnému spotrebiteľovi po 4. októbri 2009.
Článok 3
1. Členské štáty prijmú a uverejnia najneskôr do 4. októbra 2008 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia začnú uplatňovať od 4. apríla 2009.
Ak členské štáty dané ustanovenia príjmu, uvedú odkaz na túto smernicu priamo v prijatých ustanoveniach alebo pri ich úradnom uverejnení. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v rozsahu pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 5
Táto smernica je adresovaná členským štátom.
V Bruseli 3. apríla 2008